Diari Oficial de la Generalitat Valenciana


Sumari del DOGV 5047, del 12-07-2005 (2005/8023)

RESOLUCIÓ de 15 de juny de 2005, de la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, per la qual s'acorda incoar expedient per a la delimitació de l'entorn de protecció del castell de Marinyén de Benifairó de la Valldigna (València) i l'establiment de la seua corresponent normativa protectora.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5047

Data del DOGV
:   12-07-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/8023


Data del document
:   15-06-2005

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * Benifairó de la Valldigna
    * protecció del patrimoni
    * patrimoni arquitectònic
    * monument
    * ben cultural

RESOLUCIÓ de 15 de juny de 2005, de la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, per la qual s'acorda incoar expedient per a la delimitació de l'entorn de protecció del castell de Marinyén de Benifairó de la Valldigna (València) i l'establiment de la seua corresponent normativa protectora. [2005/M8023]
  
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural tots els béns existents en el territori de la Comunitat Valenciana que a l'entrada en vigor d'esta ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de condició monumental continguda en les seues disposicions addicionals primera i segona d'esta última norma. El castell de Marinyén de Benifairó de la Valldigna (València) constituïx, doncs, per ministeri de la llei, un bé d'interés cultural amb la categoria de monument.
  
D'acord amb esta atribució ex lege de la condició monumental, la resolució adoptada en data 24 d'octubre de 2002 per la Direcció General de Belles Arts i Béns Culturals va acordar inscriure el castell de Marinyén de Benifairó de la Valldigna (València) en el Registre General de Béns d'Interés Cultural amb la categoria de monument, dotant-lo del corresponent codi identificatiu.
  
La disposició transitòria primera, paràgraf segon de la Llei 4/98, d'11 de juny, del Patrimoni Cultural Valencià, permet a la Conselleria de Cultura, Educació i Esport complementar les declaracions de béns d'interés cultural produïdes abans de l'entrada en vigor de l'esmentada llei a fi d'adaptar el seu contingut als requisits que en esta s'establixen.
  
En compliment de alló que disposen els articles 27 i 28 de la Llei d'11 de juny de 1998, de la Generalitat Valenciana, i vist l'informe emés pel Servici del Patrimoni Arquitectònic i Mediambiental d'esta direcció general, favorable a la incoació d'expedient per a la delimitació de l'entorn de protecció del castell de Marinyén de Benifairó de la Valldigna (València) i determinació de la normativa protectora d'este, la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana ha resolt:
  
Primer
  
Incoar expedient per a la delimitació de l'entorn de protecció del castell de Marinyén de Benifairó de la Valldigna (València) i la determinació de la normativa protectora d'este.
  
Els annexos que s'adjunten a la present resolució delimiten literalment i gràficament l'entorn de protecció, i n'establixen la normativa protectora.
  
Segon
  
En compliment del que preceptua l'article 27.3 de la Llei del Patrimoni Cultural Valencià, notificar esta resolució a l'Ajuntament de Benifairó de la Valldigna i als possibles interessats, i fer-los saber que, de conformitat amb el que establixen els articles 35 i 36, en relació amb el 27.4 de la llei, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general, amb caràcter previ a la seua realització i a l'atorgament de la llicència municipal, si és el cas, quan esta siga preceptiva.
  
Tercer
  
La present incoació, d'acord amb el que establix l'article 33 de la Llei 4/98, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de la qual, i, de conformitat amb la limitació temporal continguda en el paràgraf segon de l'article 33 de la Llei 4/98, d'11 de juny, del Patrimoni Cultural Valencià, es resoldran després de la declaració. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que manifestament no perjudiquen els valors del bé que motiven la incoació, així com les obres que, per causa major o interés general, hagen de realitzar-se inajornablement, segons el que disposa el paràgraf primer del dit article.
  
Quart
  
Que en compliment del que preceptua l'article 27.3 de la llei, es notifique la present resolució al Registre General de Béns d'Interés Cultural per a la seua anotació preventiva.
  
Quint
  
Que la present resolució, amb els seus annexos, es publique en el Diari Oficial de la Generalitat Valenciana i en el Boletín Oficial del Estado.
  
València, 15 de juny de 2005.- El director general de Patrimoni Cultural Valencià: Manuel Muñoz Ibáñez.
  
ANNEX I
  
Delimitació literal
  
Justificació de la delimitació proposada
  
La delimitació dels seus entorns de protecció s'establix segons els criteris següents:
  
- topogràfics i paisatgístics, amb la inclusió del turó, en què es troba situat el castell, els cims que l'envolten, des dels quals s'hi albira, i els camins més pròxims des d'on és possible la seua contemplació.
  
- arqueològics, incorporant els vessants entorn del castell, basant-se en la previsible successió d'assentaments de població previs o lligats al castell.
  
Delimitació de l'entorn de protecció
  
Origen: cantó de la parcel·la núm. 181 del polígon cadastral núm. 10, que dóna als dos camins que l'envolten, punt A.
  
Sentit: horari.
  
Línia delimitadora: des de l'origen, la línia delimitadora seguix pel límit est de les parcel·les 181, 212 i 106 fins al camí. Creua el camí i contínua pels límits est de les parcel·les 581a i b, 557 i 630, gira a oest i seguix en direcció nord-est pel barranc fins al punt geogràfic de coordenades (735614, 4326223), P0. Des d'este punt, la línia recorre els punts P1 (736130, 4326489), P2 (736500, 4325952), P3 (736248, 4325649) i el P4 (735870, 4325341), corresponents als cims que envolten el castell, i des del punt P4, per la línia de màxim pendent de la muntanya fins al punt 5 (735673, 4325178), i des d'este recorre el camí Racó Cardona i l'incorpora. Gira a nord-est pels límits sud de les parcel·les 211, 187, 136, 137, 90, 89 i 181 fins a l'origen punt A,
  
Normativa de protecció del monument i el seu entorn
  
Monument:
  
Article 1. Caldrà ajustar-se al que disposa la secció segona, Règim dels béns immobles d'interés cultural, del capítol III de la Llei 4/1998, d'11 de juny, del Patrimoni Cultural Valencià aplicable a la categoria de monument.
  
Article 2. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució d'estos fins. L'autorització particularitzada d'ús es regirà segons el que disposa l'article 18 de la Llei del Patrimoni Cultural Valencià.
  
Entorn de protecció:
  
Article 3. De conformitat amb el que disposa l'article 35 de la Llei de Patrimoni Cultural Valencià, qualsevol intervenció que pretenga abordar-se en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'emetrà de conformitat amb els criteris establits en la present normativa, i en el que no s'hi preveu, per mitjà de l'aplicació directa dels criteris previstos en l'article 39 de l'esmentada llei. La present normativa regirà amb caràcter provisional fins que es redacte el pla especial de protecció del monument i el seu entorn, i este aconseguisca validació patrimonial.
  
Totes les intervencions requeriran, per al seu tràmit d'autorizació, la definició precisa del seu abast, amb la documentació tècnica que els corresponga per la seua especificitat, i amb la ubicació parcel·lària i el suport fotogràfic que permeta constatar la situació de partida i la seua transcendència patrimonial.
  
Article 4. A fi de preservar el paisatge històric del castell, no s'autoritzarà cap edificació per a qualsevol ús, i quedaran expressament prohibits els abocaments de residus i moviments de terres, excepte els requerits per al seu estudi i conservació.
  
Article 5. Els edificis existents no podran augmentar el seu volum edificat. El seu acabat exterior haurà d'atindre's a l'ambient rústic en què estan situats. Tot això sense perjuí de l'aplicació de l'article 21 de la Llei del Patrimoni Cultural Valencià a estos immobles.
  
Article 6. Els usos permesos seran els agrícoles i forestals mantinguts existents en l'actualitat.
  
Article 7. En qualsevol intervenció que afecte el subsòl de l'immoble o el seu entorn de protecció, serà aplicable el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.